ARAC Eitem 10.1

COMISIWN FFINIAU A DEMOCRATIAETH LEOL CYMRU

CYFARFOD Y PWYLLGOR ARCHWILIO A SICRHAU RISG A GYNHALIWYD DDYDD IAU
9 CHWEFROR 2023 TRWY MS TEAMS (10:00 – 11:30)

Aelodau CFfDLC a oedd yn bresennol:	Michael Imperato trwy MS Teams (Cadeirydd), Frank Cuthbert (Aelod), Dianne Bevan (Aelod), Julie James trwy MS Teams (Aelod Annibynnol)

Cynrychiolydd Archwilio Cymru a oedd yn bresennol:	Julie Rees trwy MS Teams

Cynrychiolydd TIAA a oedd yn bresennol:			Elan Parry trwy MS Teams

Cynrychiolydd Cymwysterau Cymru a oedd yn bresennol: Sean Gaffney trwy MS Teams

[bookmark: OLE_LINK3]Swyddogion CFfDLC a oedd yn bresennol:	Shereen Williams trwy MS Teams (Prif Weithredwr), Tom Jenkins trwy MS Teams (Pennaeth Polisi a Rhaglenni) David Carr (Rheolwr Cyllid), David Burley (Pennaeth Busnes)


1.	Ymddiheuriadau am Absenoldeb

1.1	Nid oedd unrhyw ymddiheuriadau am absenoldeb.


2.	Datganiadau Buddiannau

2.1	Nid oedd unrhyw ddatganiadau buddiannau.


3.	Cofnodion cyfarfod y Pwyllgor Archwilio a gynhaliwyd ar 11 Tachwedd 2022.

3.1	Penderfynwyd derbyn cofnodion cyfarfod y Pwyllgor a gynhaliwyd ar 11 Tachwedd 2022 yn amodol ar gywiro gwall argraffu ym mharagraff 6.2.


4.	Materion yn Codi o’r Cyfarfod Blaenorol

4.1	Nododd y Pwyllgor fod y rhan fwyaf o’r materion a oedd yn codi o’r cyfarfod blaenorol wedi cael eu gweithredu.

4.2	O ran y pwynt gweithredu ynglŷn â hyfforddiant TGCh Aelodau, dywedodd Sean Gaffney na fyddai’r hyfforddiant diogelwch TGCh nesaf yn cael ei gynnal tan ar ôl i’r peiriannau TGCh newydd gael eu rhoi i’r aelodau.  Disgwyliwyd y byddai hyn yn digwydd ym mis Mawrth ac felly byddai’n bosibl i’r hyfforddiant diogelwch TGCh gael ei gynnal ar ôl cyfarfod CFfDLC ym mis Mawrth.
	Gweithredu:  Pennaeth Busnes / Cymwysterau Cymru  Erbyn: 22 Mawrth 2023


5.	Adroddiad Diogelwch Data a TGCh

5.1	Adroddwyd na fu unrhyw ddigwyddiadau diogelwch data ers yr adroddiad diwethaf.

5.2	Amlinellodd Sean Gaffney brif bwyntiau’r Adroddiad Diogelwch TGCh newydd.  Rhoddodd yr adroddiad fanylion am y bygythiadau diweddaraf a amlygwyd gan y Ganolfan Seiberddiogelwch Genedlaethol a oedd yn fwyaf perthnasol i CFfDLC.  Tynnodd sylw’r Pwyllgor at ganllawiau diweddar ynglŷn â chaniatáu i drydydd partïon gael mynediad at systemau TGCh, a chynghorodd y dylai CFfDLC adolygu’r canllawiau hyn yn gysylltiedig â’i gyfrif Seelogic y rhoddwyd mynediad gweinyddol byd-eang iddo i’w system TGCh.
	Gweithredu:  Pennaeth Busnes / Cymwysterau Cymru  Erbyn: 31 Mawrth 2023

5.3	Nodwyd bod mwy o negeseuon e-bost gwe-rwydo’n cael eu hadrodd yn gywir gan staff, a oedd yn gadarnhaol iawn.

5.4	Nodwyd bod archwiliad Hanfodion Seiber CFfDLC wedi cael ei adnewyddu ym mis Gorffennaf 2022.  Fodd bynnag, byddai’r archwiliad Hanfodion Seiber nesaf yn fanylach gan fod Llywodraeth Cymru wedi cyfarwyddo CFfDLC i gyflawni IASME lefel 1 ar gyfer 2023-24.

5.5	Nodwyd bod yr hyfforddiant Ymwybyddiaeth o Wybodaeth a Diogelwch wedi cael ei gwblhau bellach gan bob aelod o staff heblaw am 2.  Roedd un o’r aelodau staff ar secondiad i Lywodraeth Cymru ac nid oedd ganddo fynediad at system TGCh CFfDLC mwyach ac roedd nodyn atgoffa wedi cael ei anfon at yr aelod arall o staff i gwblhau’r hyfforddiant.


[bookmark: OLE_LINK1][bookmark: OLE_LINK2]6.	Cynllun Gwaith 2022-23 y Pwyllgor Archwilio a Sicrhau Risg 

6.1	Nododd y Pwyllgor Gynllun Gwaith 2022-23 a oedd yn cynnwys eitem sefydlog newydd, sef ystyried adroddiadau Archwilio Cymru ym mhob cyfarfod.

6.2	Cytunwyd y byddai’r Rheolwr Cyllid yn gofyn i’r aelodau am ddyddiadau addas ar gyfer cyfarfodydd mis Gorffennaf a mis Tachwedd 2023 a mis Chwefror 2024.
	Gweithredu:  Rheolwr Cyllid  Erbyn:  28 Chwefror 2023


7.	Archwilio Allanol: Cynllun Archwilio 2023

7.1	Esboniodd Julie Rees nad oedd Cynllun Archwilio ar gyfer 2023 ar gael eto ond y byddai’n cael ei gylchredeg i’r aelodau cyn gynted â phosibl.  Yna, gellid ei ystyried yn ffurfiol yng nghyfarfod y Pwyllgor ym mis Gorffennaf 2023.


8.	Adroddiad Archwilio Cymru

8.1	Nododd y Pwyllgor yr adroddiad gan Julie Rees a roddodd fanylion gwaith presennol ac arfaethedig gan Archwilio Cymru ynghyd â chyhoeddiadau a mentrau arfer da.

8.2	Roedd y Pwyllgor o’r farn bod yr adroddiad yn ddefnyddiol iawn ac y dylai barhau i fod yn eitem sefydlog ar agenda pob cyfarfod.


9.	Archwilio Mewnol: Adroddiadau Archwilio Diwedd Blwyddyn 2022-23 a Chynllun Archwilio 2023-24

9.1	Adroddodd Elan Parry fod y gwaith archwilio ar gyfer yr archwiliad Cwynion a Her wedi cael ei gwblhau a bod yr adroddiad wedi cael ei gyhoeddi gyda sgôr Sicrwydd Archwilio Sylweddol.  Gwnaeth yr archwiliad un argymhelliad, a dderbyniwyd gan y rheolwyr, sef:

· Bod cofnod canolog o’r holl gwynion a dderbyniwyd yn cael ei gynnal a’i ddiweddaru i ddangos canlyniad y gŵyn, a chydymffurfio â’r amserlen sy’n ofynnol (Arferol).

9.2	Roedd yr archwiliad o Barhad Busnes wedi cael ei gwblhau ac roedd yr adroddiad wedi cael ei gyhoeddi gyda sgôr Sicrwydd Archwilio Sylweddol.  Ni wnaeth yr archwiliad unrhyw argymhellion.

9.3	Barn archwilio TIAA ynglŷn â’r ddau adroddiad oedd bod ganddynt lefel uchel o sicrwydd a bod rheolaethau cadarn ar waith.

9.4	Nododd y Pwyllgor nad oedd yr archwiliad mewnol o Arolygon Etholiadol a Gwaith Dilynol ar yr holl argymhellion archwilio wedi cael eu gwneud eto ac y byddai’r adroddiadau hyn yn cael eu cylchredeg i’r aelodau cyn gynted ag y byddent yn cael eu cyhoeddi.

9.5	Adolygodd y Pwyllgor y cynllun Archwilio ar gyfer 2023-24 ac roedd o’r farn bod y meysydd archwilio’n foddhaol, er bod y 3 diwrnod a gynlluniwyd ar gyfer yr archwiliad o’r Gyflogres yn ymddangos yn ormodol.  Cytunwyd y byddai 2 ddiwrnod yn unig yn cael eu dyrannu i’r archwiliad o’r Gyflogres ac y byddai’r diwrnod sy’n weddill yn cael ei ddyrannu i faes archwilio arall.
	Gweithredu:  TIAA / Rheolwr Cyllid   Erbyn:  28 Chwefror 2023.


10.	Asesiad Archwilio Mewnol – Holiadur Blynyddol 2022-23

10.1	Adolygwyd cynnwys yr holiadur ac roedd yr aelodau o’r farn bod rhai o’r cwestiynau’n gofyn am wybodaeth am y broses a’r gwaith archwilio mewnol na fyddai aelodau’n meddu arni, o reidrwydd.  Cytunwyd y byddai’r Prif Weithredwr a’r Rheolwr Cyllid yn adolygu’r cwestiynau cyn cylchredeg yr holiadur i’r aelodau i’w gwblhau.
	Gweithredu:  Prif Weithredwr / Rheolwr Cyllid  Erbyn:  28 Chwefror 2023


11.	Holiadur Hunanasesu’r Pwyllgor Archwilio a Sicrhau Risg 2022-23

11.1	Nododd y Pwyllgor yr arweiniad ar lenwi’r holiadur a luniwyd yn unol â’r cais yn y cyfarfod diwethaf.  Fodd bynnag, roedd o’r farn bod gormod o gwestiynau ac nad oedd llawer ohonynt yn briodol nac yn berthnasol i gorff o faint CFfDLC.  Nodwyd bod Julie James wedi cael enghraifft fwy diweddar o holiadur Hunanasesu Pwyllgor Archwilio ar gyfer cyrff cyhoeddus a oedd yn cynnwys llai o gwestiynau o lawer.  Cytunwyd y byddai’r Prif Weithredwr a’r Rheolwr Cyllid yn adolygu’r cwestiynau ac yn llunio holiadur newydd i’w gylchredeg i’r aelodau i’w ystyried.
	Gweithredu:  Rheolwr Cyllid  Erbyn:  28 Chwefror 2023


12.	Argymhellion Archwilio – Adroddiad Cynnydd

12.1	Ystyriodd y Pwyllgor y cynnydd ar yr argymhellion archwilio mewnol a oedd yn weddill, gan gynnwys y rhai hynny a weithredwyd ers yr adroddiad blaenorol.

12.2	Disgwyliwyd i argymhelliad archwilio mewnol 2020-21 ynglŷn â chwblhau cyfarwyddiadau desg Arolygon Etholiadol yn derfynol gael ei weithredu erbyn mis Ionawr 2024 mewn pryd ar gyfer dechrau’r rhaglen arolygon etholiadol newydd.

12.3	Roedd y ddau argymhelliad yn archwiliad allanol 2022-23 ynglŷn ag adolygu asedau sefydlog i sicrhau bod yr holl asedau ar y gofrestr asedau’n parhau i gael eu defnyddio wedi cael eu gweithredu bellach.


13.	Adroddiad Blynyddol Drafft 2022-23 Cadeirydd y Pwyllgor Archwilio a Sicrhau Risg

13.1	Ystyriodd y Pwyllgor adroddiad drafft Cadeirydd y Pwyllgor Archwilio a Sicrhau Risg a chytunodd arno yn amodol ar ddileu’r pwynt bwled ynglŷn â sefydlu Adolygiadau Manwl ym mharagraff 3.12 o’r rhestr a ffurfio paragraff newydd 3.14 yn lle hynny.

13.2	Cytunwyd ar yr adroddiad yn amodol ar y newidiadau arfaethedig.
	Gweithredu:  Rheolwr Cyllid  Erbyn:  31 Mawrth 2023


14.	Datganiad Llywodraethu Drafft 2022-23

14.1	Ystyriodd y Pwyllgor y Datganiad Llywodraethu drafft a chytunodd arno.

14.2	Nodwyd y byddai’r Datganiad Llywodraethu diwygiedig yn cael ei drafod er mwyn ei dderbyn yn ffurfiol yng nghyfarfod CFfDLC ym mis Mawrth.
	Gweithredu:  Rheolwr Cyllid  Erbyn:  22 Mawrth 2023


15.	Cadarnhau Asedau Sefydlog 2022-23

15.1	Nododd y Pwyllgor yr adroddiad ar ymarfer cadarnhau asedau sefydlog 2022-23 a’r canlyniad bod yr holl asedau wedi cael eu hamlygu ond bod labelau asedau ar goll ar gyfer nifer fach ohonynt.  Nodwyd er nad oedd gan yr asedau hyn le ymarferol i osod labelau asedau, gellid eu hadnabod yn rhwydd o’r disgrifiad o’r ased.


16.	Adroddiad Rheoli Risg

16.1	Nododd y Pwyllgor y polisi a’r cofrestrau risg presennol.  Adroddwyd ar fanylion y newidiadau a wnaed i’r cofrestrau risg Corfforaethol a Gweithredol ers y cyfarfod Pwyllgor diwethaf.

16.2	Holodd y Pwyllgor b’un a ddylai’r risg weithredol mewn perthynas â chyllidebau yn y dyfodol gael ei hadolygu a’i huwchgyfeirio o ran cyllideb 2023-24.  Adroddodd y Prif Weithredwr fod cyllideb 2023-24 wedi cael ei chytuno ond nad oedd proffil cyllideb terfynol wedi cael ei gadarnhau o ganlyniad i ansicrwydd ynglŷn â chostau llety yn y dyfodol y byddai angen eu hegluro gyda Llywodraeth Cymru.  Fodd bynnag, roedd prydles y llety presennol yn parhau tan ddiwedd mis Tachwedd ac roedd y strwythur staff newydd arfaethedig wedi’i gynnwys yn y gyllideb, felly dylai swm cytunedig y gyllideb fod yn ddigonol.


17.	Cofrestr Risg Pensiynau CFfDLC

17.1	Nododd y Pwyllgor fersiwn gyfredol cofrestr risg pensiynau CFfDLC ynghyd â chofnod o’r newidiadau a wnaed ers yr adolygiad diwethaf.


18.	Cofrestr Risg TGCh CFfDLC

18.1	Nododd y Pwyllgor fersiwn gyfredol cofrestr risg TGCh CFfDLC ynghyd â chofnod o’r newidiadau a wnaed ers yr adolygiad diwethaf.


19.	Adolygiad Manwl – Blaenraglen Waith

19.1	Nododd y Pwyllgor y papur gan y Prif Weithredwr ynglŷn â blaenraglen waith CFfDLC.  Cynigiwyd bod eitem sefydlog yn cael ei chynnwys ar agenda cyfarfodydd CFfDLC yn y dyfodol i roi adroddiadau diweddaru ar gynnydd y flaenraglen waith.  Cytunwyd y byddai’r cynnig hwn yn cael ei gyflwyno i CFfDLC yn ei gyfarfod nesaf.
	Gweithredu:  Prif Weithredwr   Erbyn:  22 Mawrth 2023

19.2	Nodwyd na fyddai’r Bil Gweinyddu a Diwygio Etholiadol wedi cael ei gyflwyno erbyn cyfarfod y Pwyllgor Archwilio a Sicrhau Risg ym mis Gorffennaf, ond y byddai gan CFfDLC syniad gwell o ddatblygiadau erbyn mis Medi.

19.3	Roedd y Pwyllgor o’r farn y byddai’n ddefnyddiol petai adolygiad manwl arall yn cael ei gynnal o sut byddai gwaith y Panel Cydnabyddiaeth Ariannol Annibynnol yn cyd-fynd â gwaith arolygu CFfDLC.  Cytunwyd y byddai hyn yn cael ei drafod yng nghyfarfod y Pwyllgor ym mis Gorffennaf, ynghyd â diweddariad ar unrhyw gynnydd pellach.
	Gweithredu:  Prif Weithredwr / Rheolwr Cyllid  Erbyn:  30 Mehefin 2023

19.4	Byddai hefyd yn ddefnyddiol petai diweddariad ar y sefyllfa o ran symud i lety arall yn cael ei gynnwys ar yr agenda ar gyfer cyfarfod y Pwyllgor ym mis Gorffennaf 2023.
	Gweithredu:  Prif Weithredwr / Rheolwr Cyllid  Erbyn:  30 Mehefin 2023


20.	Adroddiad Monitro’r Gyllideb

20.1	Nododd y Pwyllgor gofnodion yr adroddiad ar y gyllideb a gyflwynwyd i gyfarfod y Comisiwn ar 18 Ionawr 2023.


21.	Rhoddion a Lletygarwch – Adroddiad a Datganiadau

21.1	Nododd y Pwyllgor na wnaed unrhyw ddatganiadau o roddion neu letygarwch ar gyfer 2022-23 hyd yma.


22.	Cwynion

22.1	Nododd y Pwyllgor nad oedd CFfDLC wedi derbyn unrhyw gwynion ers yr adroddiad blaenorol.

22.2	Ystyriodd y Pwyllgor Bolisi Cwynion CFfDLC a nododd nad oedd yn pennu pa gamau i’w cymryd petai cwyn yn cael ei gwneud yn erbyn Cadeirydd CFfDLC.  Cynigiwyd y dylai cwynion a wneir yn erbyn Cadeirydd CFfDLC gael eu hatgyfeirio i Ddirprwy Gyfarwyddwr Is-adran Noddi Llywodraeth Cymru.  Cytunwyd y byddai’r cynnig hwn yn cael ei gyflwyno i CFfDLC yn ei gyfarfod nesaf.
	Gweithredu:  Rheolwr Cyllid  Erbyn:  22 Mawrth 2023


23.	Adroddiad Chwythu’r Chwiban a Thwyll

23.1	Nododd y Pwyllgor na fu unrhyw achosion o chwythu’r chwiban na thwyll ers yr adroddiad diwethaf.


24.	Adroddiad Rhyddid Gwybodaeth

24.1	Nododd y Pwyllgor y ceisiadau Rhyddid Gwybodaeth a dderbyniwyd rhwng mis Ebrill 2022 a 23 Ionawr 2023.


25.	Unrhyw Fater Arall

25.1	Nid oedd unrhyw fater arall.


26.	Dyddiadau’r Cyfarfodydd Nesaf

26.1	Cytunwyd y byddai’r Rheolwr Cyllid yn gofyn i’r aelodau am ddyddiadau ar gyfer cyfarfodydd mis Gorffennaf 2023, mis Tachwedd 2023 a mis Chwefror 2024.
	Gweithredu:  Rheolwr Cyllid  Erbyn:  28 Chwefror 2023

[dilynwyd y prif gyfarfod gan gyfarfod caeëdig rhwng aelodau’r pwyllgor a’r archwilwyr allanol a mewnol]

